เงินบาทเปิด 30.91/93 แนวโน้มแข็งค่า
ธนาคารซีไอเอ็มบีไทย รายงาน เงินบาทเปิด 30.91/93 แนวโน้มแข็งค่า ตามทิศทางสกุลยูโร
23 เม.ย. 2555

ธนาคารซีไอเอ็มบีไทย รายงาน เงินบาทเปิด 30.91/93 แนวโน้มแข็งค่า ตามทิศทางสกุลยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.91/93 บาท/ดอลลาร์ ใกล้เคียงกับช่วงเย็นวันศุกร์ที่ปิดตลาดที่ระดับ 30.92/94 บาท/ดอลลาร์
แนวโน้มเงินบาทวันนี้มีโอกาสปรับตัวแข็งค่าขึ้นตามทิศทางของเงินยูโรที่ปรับตัวแข็งค่าขึ้น หลังจากดัชนีความเชื่อมั่นภาคธุรกิจของเยอรมัน (Ifo business sentiment) ในเดือนเม.ย.ออกมาดีขึ้น และสูงสุดในรอบ 9 เดือน นอกจากนี้ผลประมูลพันธบัตรรัฐบาลสเปนถือว่าได้รับการตอบรับที่ดีจากนักลงทุนด้วย ซึ่งปัจจัยเหล่านี้ส่งผลให้เงินยูโรปรับตัวแข็งค่าขึ้น
"บาทวันนี้น่าจะแข็งค่าตามยูโร หลังจากตัวเลขเศรษฐกิจของยุโรปออกมาดี เช่น Ifo ประกาศดัชนีความเชื่อมั่นภาคธุรกิจของเยอรมันที่ออกมาดี ผลประมูล bond ของสเปนก็ได้รับการตอบรับดี" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.32/37 เยน/ดอลลาร์ ส่วนเงินยูโรอยู่ที่ระดับ 1.3189/3192 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.85-30.95 บาท/ดอลลาร์